CELEX: 62021TN0526
Language: bg
Date: 2021-08-27 00:00:00
Title: Дело T-526/21: Жалба, подадена на 27 август 2021 г. — Gutseriev/Съвет

18.10.2021   
            
            
               BG
            
            
               Официален вестник на Европейския съюз
            
            
               C 422/27
            
         
      Жалба, подадена на 27 август 2021 г. — Gutseriev/Съвет
      (Дело T-526/21)
      (2021/C 422/36)
      Език на производството: английски
      
         Страни
      
      
         Жалбоподател: Михаил Сафарбекович Гуцериев (Москва, Русия) (представител: B. Kennelly, QC, J. Pobjoy, Barrister, и D. Anderson, адвокат)
      
         Ответник: Съвет на Европейския съюз
      
         Искания
      
      Жалбоподателят иска от Общия съд:
      
                  —
               
               
                  да отмени i) Решение за изпълнение (ОВППС) 2021/1002 на Съвета от 21 юни 2021 година за прилагане на Решение 2012/642/ОВППС относно ограничителните мерки с оглед на положението в Беларус (ОВ L 219 I, 2021 г., стр. 70) и ii) Регламент за изпълнение (ЕС) 2021/997 на Съвета от 21 юни 2021 година за прилагане на член 8а, параграф 1 от Регламент (ЕО) № 765/2006 относно ограничителни мерки по отношение на Беларус (ОВ L 219 I, 2021 г., стр. 3) в частите им, засягащи жалбоподателя (наричани по-нататък заедно „обжалваните актове“),
               
            
                  —
               
               
                  да обяви, че член 4, параграф 1 от Решение 2012/642/ОВППС на Съвета от 15 октомври 2012 г. (изменено) и член 2, параграф 5 от Регламент (ЕО) № 765/2006 на Съвета от 18 май 2006 г. (изменен) са неприложими по отношение на жалбоподателя, тъй като са незаконосъобразни, и съответно да отмени обжалваните актове в частите им, засягащи жалбоподателя.
               
            
         Основания и основни доводи
      
      Жалбоподателят изтъква три основания в подкрепа на жалбата.
      
                  1.
               
               
                  Първо основание: Съветът допуснал явна грешка в преценката, приемайки че критерият за включване на жалбоподателя в оспорваните мерки е изпълнен.
               
            
                  2.
               
               
                  Второ основание: Съветът нарушил основните права на жалбоподателя, включително правата на личен живот, на защита, на собственост и на свобода на стопанската инициатива.
               
            
                  3.
               
               
                  Трето основание: допусната незаконосъобразност, ако критерият за включване по член 4, параграф 1 от Решение 2012/642 на Съвета и член 2, параграф 5 от Регламент 765/2006 на Съвета трябва да се тълкува в смисъл, че обхваща всяка форма на подкрепа или всяка форма на полза.